Smuts-plaasmoord: Beskuldigdes hoor hul lotAmos Mthembu (links) en Prince Mngomezulu in die hooggeregshof in Delmas (26 Junie 2018). Foto: Maroela Media Die tuinwerker wat beskuldig word van die moord op vier lede van die Smuts-gesin wat op 13 Februarie 2017 op ŉ plaas naby Balfour in Mpumalanga wreed vermoor is, het Woensdag sy lot in die hooggeregshof in Delmas gehoor. Gert Smuts (78), sy vrou, Paulina (71), hul seun, Louis (47), en skoondogter, Belinda (42), se liggame is verlede jaar op die plaas Modderbult aangetref. Waarnemende regter Tule-Tu Tonjeni het Amos Mthembu (29) skuldig bevind op vier aanklagte van moord, een van roof met verswarende omstandighede, een van die onwettige besit van ŉ vuurwapen [ŉ 9 mm-pistool] en een van die onwettige besit van ammunisie [12 patrone]. Mthembu is ook op ŉ aanklag van verkragting skuldig bevind nadat hy vir Paulina op die dag van die moorde verkrag het. Mthembu het Dinsdag aangevoer hy het wel seksuele omgang met Paulina gehad, maar dat dit met haar toestemming was. Die hof het egter beslis dat sy weergawe nie moontlik waar kan wees nie. “Die weergawe van die verdediging wat gister voorgehou is, is net te vergesog om redelik moontlik te kan wees. Die hof verwerp die beskuldigde se weergawe,” het Tonjeni gesê. Sy het vir Prince Mngomezulu (27), die tweede beskuldigde in dié saak, skuldig bevind op aanklag van die besit van vermoedelik gesteelde goedere. Die hof het daarna vlugtig verdaag. Hou Maroela Media dop vir meer.